รัฐบาลไทย-ข่าวทำเนียบรัฐบาล-คณะรัฐมนตรีเห็นชอบแนวทางการทดแทนอัตราว่างจากผลเกษียณอายุของข้าราชการด้วยการจ้างงานรูปแบบอื่น
วันอังคารที่ 3 ตุลาคม 2560
คณะรัฐมนตรีเห็นชอบแนวทางการทดแทนอัตราว่างจากผลเกษียณอายุของข้าราชการด้วยการจ้างงานรูปแบบอื่น
ผู้ช่วยโฆษกประจําสํานักนายกรัฐมนตรี เปิดเผยว่าคณะรัฐมนตรีเห็นชอบแนวทางการทดแทนอัตราว่างจากผลเกษียณอายุของข้าราชการด้วยการจ้างงานรูปแบบอื่น ซึ่งถือเป็นส่วนหนึ่งของมาตรการบริหารและพัฒนากําลังคนภาครัฐ (พ.ศ. 2557-2561)
วันนี้ ( 3 ต.ค. 60 ) เวลา 11.50 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่งมีพลเอก ประวิตร วงษ์สุวรรณ รองนายกรัฐมนตรี เป็นประธานฯ พ.อ.อธิสิทธิ์ ไชยนุวัติ ผู้ช่วยโฆษกประจําสํานักนายกรัฐมนตรี ได้เปิดเผยว่าคณะรัฐมนตรีมีมติเห็นชอบแนวทางการทดแทนอัตราว่างจากผลเกษียณอายุของข้าราชการด้วยการจ้างงานรูปแบบอื่นตามที่สํานักงาน ก.พ. เสนอ โดยถือเป็นส่วนหนึ่งของมาตรการบริหารและพัฒนากําลังคนภาครัฐ (พ.ศ. 2557-2561) ในส่วนที่เกี่ยวข้องกับการจัดสรรอัตราว่างจากผลการเกษียณอายุของข้าราชการต่อไป
สําหรับสาระสําคัญของแนวทางการทดแทนอัตราว่าง ฯ สรุปได้ดังนี้
1.หลักการ
1.1ส่วนราชการมีทางเลือกในการทดแทนอัตราว่างจากผลการเกษียณอายุของข้าราชการด้วยการใช้รูปแบบการจ้างงานที่หลากหลาย โดยไม่จําเป็นต้องใช้ข้าราชการเพียงอย่างเดียว
1.2 การทดแทนอัตราว่างจากผลเกษียณอายุของข้าราชการต้องคํานึงถึงความจําเป็นตามภารกิจของแต่ละส่วนราชการ ความมีประสิทธิภาพและเกิดความคุ้มค่าในการบริหารกําลังคนภาครัฐ
2.เป้าประสงค์
1. เพื่อให้ส่วนราชการเลือกใช้รูปแบบการจ้างงานได้เหมาะสมกับความจําเป็นของภารกิจ
2. เพื่อให้สัดส่วนรูปแบบการใช้การจ้างงานที่ไม่ใช่ข้าราชการเพิ่มขึ้น ซึ่งจะช่วยลดภาระผูกพันด้านค่าใช้จ่ายด้านบุคคลในระยะยาว
3. แนวทางการดําเนินการ
3.1 ให้ อ.ก.พ. กระทรวง บริหารจัดการอัตราว่างจากผลเกษียณอายุของข้าราชการ
พลเรือนสามัญ โดยทดแทนอัตราว่างดังกล่าวที่มีในแต่ละปีด้วยรูปแบบการจ้างงานที่ไม่ใช่ข้าราชการตามแนวทางที่ คปร. กําหนด ดังต่อไปนี้
3.1.1การทดแทนอัตราว่างจากผลการเกษียณอายุของข้าราชการในสายงานสนับสนุนให้ดําเนินการ ดังนี้
(1)ตําแหน่งประเภททั่วไปในสายงานสนับสนุนของส่วนราชการทั้งตําแหน่งที่ปฏิบัติงานประจําพื้นฐานที่สนับสนุนด้านการบริหารจัดการของส่วนราชการ(Corporate Functions)(เช่น ตําแหน่งในสายงานเจ้าพนักงานธุรการเจ้าพนักงานการเงินและบัญชี และเจ้าพนักงานพัสดุ เป็นต้น และตําแหน่งประเภททั่วไปที่สนับสนุนการปฏิบัติงานของสายงานหลัก (เช่น นายช่างเครื่องกล นายช่างรังวัดและนายช่างเทคนิค เป็นต้น)ให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นทั้งหมด(ร้อยละ 100 ของอัตราว่างจากผลเกษียณอายุในสายงานสนับสนุนที่ส่วนราชการมีในปีนั้น) ทั้งนี้ สําหรับตําแหน่งประเภททั่วไประดับอาวุโสให้ยกเว้นการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่น เนื่องจากเป็นทางก้าวหน้าของข้าราชการในสายงานสนับสนุน
(2)ตําแหน่งประเภทวิชาการในสายงานสนับสนุนของส่วนราชการ เช่น ตําแหน่งงานที่เกี่ยวข้องกับงานประจําพื้นฐานที่สนับสนุนการบริหารจัดการของส่วนราชการ เช่น ตําแหน่งในสายงานนักทรัพยากรบุคคลนักวิเคราะห์นโยบายและแผนนักวิชาการเงินและบัญชีนักวิชาการพัสดุและนักวิชาการคอมพิวเตอร์เป็นต้น หรือตําแหน่งประเภทวิชาการที่สนับสนุนการปฏิบัติภารกิจหลักของส่วนราชการให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นอย่างน้อยร้อยละ 10 ของอัตราว่างจากผลการเกษียณอายุของตําแหน่งประเภทวิชาการในสายงานสนับสนุนที่ส่วนราชการมีในปีนั้น
3.1.2การทดแทนอัตราว่างจากผลการเกษียณอายุของข้าราชการในสายงานหลักให้ดําเนินการ ดังนี้
(1)ตําแหน่งประเภทวิชาการ ให้พิจารณาทดแทนอัตราว่างจากผลการ
เกษียณอายุของข้าราชการด้วยการจ้างงานรูปแบบอื่นโดยคํานึงถึงความจําเป็นตามภารกิจของส่วนราชการ ความมีประสิทธิภาพและความคุ้มค่า และเงื่อนไขในการจ้างงานภาครัฐเช่น ความจําเป็นในการดึงดูดผู้มีความรู้ความสามารถและการแข่งขันกับภาคเอกชนและภาคส่วนอื่น ความเร่งด่วนในการใช้ผู้มีศักยภาพในการปฏิบัติงาน เป็นต้น
(2)ตําแหน่งประเภททั่วไป ให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นอย่างน้อยร้อยละ 10 ของอัตราว่างจากผลการเกษียณอายุของตําแหน่งประเภททั่วไปในสายงานหลักที่ส่วนราชการมีในปีนั้นทั้งนี้ สําหรับส่วนราชการ/กรมขนาดเล็กที่มีอัตรากําลังไม่เกิน 1,000 อัตรา ให้พิจารณาใช้รูปแบบการจ้างงานอื่นทดแทนการบรรจุข้าราชการตามความเหมาะสมและตามความจําเป็นของภารกิจ
3.2 ให้คณะกรรมการข้าราชการครูและบุคลากรทางการศึกษา (ก.ค.ศ.) และคณะกรรมการข้าราชการตํารวจ (ก.ตร.)บริหารจัดการอัตราว่างจากผลการเกษียณอายุของข้าราชการในแต่ละปี โดยทดแทนอัตราว่างดังกล่าวด้วยรูปแบบการจ้างงานที่ไม่ใช่ข้าราชการ ตามหลักเกณฑ์และเงื่อนไขที่ คปร. กําหนดโดยอนุโลมรวมทั้งให้ฝ่ายเลขานุการร่วม คปร. สื่อสารให้องค์กรกลางบริหารงานบุคคลอื่นนอกฝ่ายบริหารตระหนักถึงความจําเป็นและดําเนินการตามมาตรการนี้โดยอนุโลมด้วยเช่นกัน
3.3 ให้ฝ่ายเลขานุการร่วม คปร. ศึกษาแนวทางและมาตรการเพื่อจูงใจให้ส่วนราชการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นที่ไม่ใช่ข้าราชการเช่นหากส่วนราชการมีอัตราข้าราชการประเภทวิชาการเกษียณอายุ จํานวน 1 อัตรา อาจกําหนดให้ทดแทนด้วยพนักงานราชการ จํานวน 2 อัตรา เป็นต้น รวมทั้งหามาตรการจูงใจให้ส่วนราชการใช้อัตรากําลังอย่างมีประสิทธิภาพ
4. เงื่อนไขการดําเนินงาน
4.1 ในการจัดสรรอัตราว่างจากผลการเกษียณอายุของข้าราชการคืนให้กับส่วนราชการ อ.ก.พ. กระทรวง ก.ต.ร. และ ก.ค.ศ. ยังคงดําเนินการตามหลักเกณฑ์และเงื่อนไขที่ คปร. กําหนดไว้ในมาตรการบริหารและพัฒนากําลังคนภาครัฐ (พ.ศ. 2557-2561) ตามมติคณะรัฐมนตรีเมื่อวันที่ 15 ตุลาคม 2556 โดยอัตราว่างจากผลการเกษียณอายุของข้าราชการที่จะนําไปจัดสรรให้กับส่วนราชการ ต้องผ่านการพิจารณาทดแทนด้วยการจ้างงานรูปแบบอื่นตามที่กําหนดไว้ในแนวทางการดําเนินการด้วยแล้ว
4.2ในช่วงเปลี่ยนผ่าน เพื่อให้ส่วนราชการมีระยะเวลาเตรียมตัวและสามารถวางแผนการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นล่วงหน้า จึงเห็นควรให้การดําเนินการตามแนวทางนี้มีผลบังคับใช้สําหรับทดแทนอัตราว่างจากผลการเกษียณอายุของข้าราชการ ณ วันที่ 1 ตุลาคม 2561 เป็นต้นไปรวมทั้ง ให้ฝ่ายเลขานุการร่วม คปร. (สํานักงาน ก.พ.) สื่อสารสร้างความเข้าใจเกี่ยวกับขั้นตอนและวิธีการปฏิบัติเพื่อเตรียมความพร้อมให้กับส่วนราชการด้วย
5. โดยที่แนวโน้มอัตราว่างจากผลการเกษียณอายุของข้าราชการใน 5 ปี ข้างหน้า (พ.ศ. 2560-2564) พบว่าจะมีอัตราว่างฯ ประมาณ 50,584 อัตรา คิดเป็นร้อยละ 2.5 ของจํานวนข้าราชการพลเรือนสามัญในแต่ละกระทรวง ดังนั้นการมีมาตรการบริหารจัดการและทดแทนอัตราว่างจากผลการเกษียณอายุของข้าราชการที่เหมาะสมจะช่วยให้การบริหารกําลังคนภาครัฐมีประสิทธิภาพและเกิดความคุ้มค่า
----------------
กลุ่มประชาสัมพันธ์และเผยแพร่ สํานักโฆษก